SKRIFTLIG FORESPØRGSEL E-4038/00

af Bart Staes (Verts/ALE) til Kommissionen

(21. december 2000)

Om: Overtrædelser af EU's konkurrenceregler

Tirsdag den 13. juli 1999 aflagde inspektører fra Generaldirektorat IV besøg i Interbrews kontorer i Louvain for at søge efter beviser for misbrug af en dominerende stilling på markedet. De fandt belastende materiale og nåede efter to dage frem til en række konklusioner.

Det viste sig, at Interbrew udvekslede kommercielle oplysninger med andre bryggerier. Investeringer og salgsfremstød over for kunderne blev koordineret indbyrdes. Og bryggerierne skulle sammen have udtænkt, hvordan de også kunne begrænse andre omkostninger.

I november 1999 foretog inspektørerne fra Generaldirektorat IV en række husundersøgelser hos bryggerierne Martens, Alken-Maes og Co.Bra.Ha. Disse inspektioner lå i forlængelse af undersøgelsen hos Interbrew, hvor man havde fundet beviser for karteldannelse.

I oktober 2000 modtog de fire bryggerier en skrivelse om indledning af en formel overtrædelsesprocedure. De fik blot to måneder til at imødegå Kommissionens klagepunkter.

Ikke blot det belgiske ølmarked er præget af en oligopol. Også på de øvrige europæiske markeder er der blot nogle få store aktører. I Danmark kontrollerer Carlsberg 70 % af markedet, i Østrig tegner Brau Union sig for 56 %. Nederlandene domineres af Heineken (60 %). Kronenbourg og Heineken kontrollerer i fællesskab 80 % af det franske ølmarked.

De belgiske og luxembourgske markeder er de første, hvor Kommissionen har indledt en formel procedure mod overtrædelser af konkurrencereglerne.

1. Hvad er den øjeblikkelige situation med hensyn til overtrædelsesproceduren mod de belgiske og luxembourgske bryggerier?

2. Hvornår vil Kommissionen give et endeligt svar på, om den vil indlede en formel overtrædelsesprocedure mod de pågældende virksomheder eller ej?

3. Vil Kommissionen også inden længe indlede formelle procedurer med hensyn til overtrædelser af konkurrencereglerne begået af bryggerier i de øvrige EU-medlemsstater? I bekræftende fald, hvornår?

Svar afgivet på Kommissionens vegne af Mario Monti

(19. februar 2001)

I juli 1999 blev der gennemført en kontrol hos Interbrew på grund af formodede overtrædelser af EF-traktatens artikel 82 (tidligere artikel 86) (misbrug af dominerende stilling). Denne sag verserer stadig og bør ikke forveksles med den kartelsag, hvori Interbrew er indblandet, og som vedrører formodede overtrædelser af EF-traktatens artikel 81 (tidligere artikel 85). Kontrollen i oktober 1999 fandt sted hos Alken-Maes og den belgiske bryggerisammenslutning (CBB). Der blev ikke foretaget kontrol hos Haacht og Martens.

1. og 2. Den 2. oktober 2000 sendte Kommissionen meddelelser om klagepunkter i kartelsagen til Interbrew, Alken-Maes, Danone (Alken Maes' moderselskab på tidspunktet for den formodede overtrædelse), Haacht og Martens.

Samme dag sendte Kommissionen en meddelelse om klagepunkter til bryggerier i Luxembourg vedrørende formodede overtrædelser af EF-traktatens artikel 81. Denne meddelelse om klagepunkter var rettet til følgende bryggerier i Luxembourg: Bofferding, Mousel-Diekirch, Battin og Wiltz.

Den formelle procedure i forbindelse med overtrædelse af EF-traktatens konkurrenceregler begynder med fremsendelse af en såkaldt meddelelse om klagepunkter. I denne meddelelse om klagepunkter gives der en detaljeret redegørelse for de fremsatte påstande og en forklaring på, hvorfor Kommissionen mener, at konkurrencereglerne er blevet overtrådt. Modtagerne af meddelelsen om klagepunkter har ret til at forsvare sig, hvilket betyder, at de kan konsultere de relevante dokumenter og fremsætte bemærkninger til undersøgelsesresultaterne. De kan også selv fremlægge beviser og kan anmode om en høring, hvor de kan plædere deres sag mundtligt. Det er først efter disse og andre proceduremæssige skridt, at Kommissionen afgør, om den skal kræve, at den pågældende adfærd bringes til ophør. Kommissionen har også beføjelser til at pålægge bøder for overtrædelse af EF's konkurrenceregler; bødens størrelse afhænger af overtrædelsens grovhed og varighed.

3. Kommissionen er i færd med at undersøge ølmarkederne i andre medlemslande, og dette er en undersøgelse, der omfatter franske, hollandske, italienske og danske bryggerier. Der er foretaget uanmeldte kontrolbesøg i alle disse medlemslande. Disse undersøgelser er endnu ikke afsluttet, og Kommissionen kan derfor ikke give nogen oplysninger om, hvad der evt. kan blive resultatet heraf.

For yderligere oplysninger henvises det ærede medlem til Kommissionens pressemeddelelse af 2. oktober 2000(1).

(1) IP/00/1092.